Folketing
1999-05-11

Jeg synes, det er værd at slutte af med et par ord om fremtidsperspektiverne. I disse dage er hård sikkerhedspolitik selvfølgelig meget i fokus på grund af de frygtelige begivenheder i Kosovo. Men det er fortsat den bløde sikkerhedspolitik, økonomisk vækst, fremme af demokrati og menneskerettigheder, beskyttelse af mindretal, udviklingen af velfærdssamfund til gavn for alle befolkningsgrupper, der er kernen i at forebygge krige og konflikter. Det er her, den store satsning ligger i de kommende år, og hvor vi også ser OSCE som en god operatør. Som deltager i den internationale arbejdsdeling ser vi naturligvis også FN som en vigtig operatør, hvilket også kommer til udtryk i Kosovokonflikten. Målet for os er stadig det udelte Europa. Det er ikke mindst omkring den bløde sikkerhedspolitik, EU har en vigtig rolle at spille i Europa. Også derfor synes Socialdemokratiet, det er vigtigt med et tættere samarbejde mellem EU, NATO og OSCE. Socialdemokratiet kan derfor ikke støtte det af Enhedslisten fremsatte forslag til vedtagelse.